b"\n_START_ARTICLE_\nPastorets de Vallvidrera\n_START_PARAGRAPH_\nEls Pastorets de Vallvidrera es representen anualment al Centre C\xc3\xadvic Vallvidrera - V\xc3\xa1zquez Montalban amb adaptacions pr\xc3\xb2pies de l'obra de Josep Maria Folch i Torres. Hi participen m\xc3\xa9s de tres-centes persones entre actors, m\xc3\xbasics, cantaires, t\xc3\xa8cnics i membres de la direcci\xc3\xb3. La representaci\xc3\xb3, de car\xc3\xa0cter familiar, ofereix alhora un espectacle modern i actual i esdev\xc3\xa9, de fet, una renovaci\xc3\xb3 cont\xc3\xadnua de la tradici\xc3\xb3._NEWLINE_El grup teatral que cada any fa aquestes actuacions, completament amateur, \xc3\xa9s una de les entitats que rep el suport del Centre C\xc3\xadvic Vallvidrera - V\xc3\xa1zquez Montalban, al Districte de Sarri\xc3\xa0-Sant Gervasi. L'espai municipal, inaugurat el juliol del 2002, recull i centralitza bona part de les propostes associatives i culturals del barri. S'hi programen tallers i activitats culturals i per a joves i hi tenen la seu entitats que treballen en aquests \xc3\xa0mbits, com ara la cooperativa de consum Can Pujades, la Coral Collserola o l'Associaci\xc3\xb3 de Ve\xc3\xafns de Mont d'Ors\xc3\xa0."